Verdagte wat hom as polisie voordoen wéér vas | Maroela Media
Verdagte wat hom as polisie voordoen wéér vas
'n Verdagte wat uit was op borgtog nadat hy hom as 'n polisiebeampte voorgedoen het, is Woensdag aangekeer vir soortgelyke misdaad.
Volgens kol. Dimakatso Sello, polisiewoordvoerder, het die polisie inligting aan lede die hoofwegpatrollie deurgegee oor 'n verdagte wat in besit is van 'n polisie-uniform en wat glo in Gauteng by vragmotorkapings betrokke is.
"'n Klopjag in Ivory Park in die Ekurhuleni-distrik is van stapel gestuur. Tydens die klopjag is polisie- en metropolisie-uniforms, drie AK47-gewere, twee R1-geweermagasyne, een pistoolmagasyn, meer as 100 koeëls en 'n steursender gekonfiskeer," bevestig Sello.
'n Verdagte wat in besit van 'n steursender, polisie- en metropolisie-uniforms, en ongelisensieerde ammunisie was, is in hegtenis geneem.
"In die voorlopige ondersoek is ontdek dat die man tans uit is op borgtog. Hy is voorheen vasgetrek toe hy 'n metropolisie-uniform gedra het toe hy 'n koeriervragmotor in Mooinooi, Noordwes, probeer kaap het. Hy is in hegtenis geneem omdat hy hom as polisiebeampte voorgedoen het, vir poging tot vragmotorkaping, die besit van ongelisensieerde vuurwapens en ammunisie."
Die polisie in Gauteng is die afgelope paar weke op die spoor van bloulig-rowers en mense wat polisie-uniforms gebruik om rooftogte in die provinsie mee te pleeg.
Meer as 50 beskuldigdes is sedert Maart vanjaar in hegtenis geneem vir oortredings wat wissel van die voordoen van 'n polisiebeampte, die besit van polisie-uniforms en -toerusting, die besit van ongelisensieerde vuurwapens en ammunisie asook vir die kaping van voertuie en vragmotors.
Lt.genl. Elias Mawela, provinsiale polisiekommissaris in Noordwes, sê die polisie doen alles in sy vermoë om die aantal kapings in die provinsie te verminder.
Pikkewyne dalk bedreig ná oliestorting in Algoabaai
Covid-19-statistieke: Nuwe gevalle in Gauteng styg
En volgende week is hy weer besig met kriminele dade.
En hoeveel is al gevonnis? Het almal seker borg grkry en gaan maar net aan wasr hulle laas opgehou het. Kriminele het mos meer regte as gehoorsame burgers!!!